Merle Liivak

Merle Liivak Praks (sündinud 2. septembril 1978) on eesti ajakirjanik.

Töökäik
Aastatel 2004–2009 oli ta eestikeelse ajakirja Cosmopolitan peatoimetaja, seejärel ajakirja Anne & Stiil peatoimetaja ning ajakirja Pere ja Kodu kolumnikirjutaja.

Kui septembris 2018 hakkas ilmuma ajakiri Ema, sai temast selle peatoimetaja. 

Seda ajakirja tehes ja ka ajakirja taskuhäälingusaadetes on ta pööranud erilist tähelepanu nii laste kui ka emade vaimse tervise teemade käsitlemisele. 2021. aastal kutsus ajakiri EMA koos Virumaa Naiste Tugikeskusega pühade eel ellu kampaania, mis julgustab vägivaldse suhte all kannatavaid naisi pöörduma kohaliku naiste tugikeskuse poole, et saada psühholoogilist ja juriidilist tuge. "Võtsime teavituskampaania ette selleks, et meie, naised ja emad, saaksime nii pühade aegu kui ka argipäeval tunda end turvaliselt," on Liivak öelnud.

Loominguline tegevus

Kahvliahvi kokakool
Merle Liivak lõi 2012. aastal koos teiste ärksate noorte emadega Kahvliahvi kokakooli, et vanemapuhkusel olles tegeleda teemaga, mis teda ennast lähedalt puudutab ja oluline tundub. 
 
Kahvliahvikeste lipukiri on “Lase laps kööki!”; selle mõte on innustada lapsevanemaid kaasama oma lapsi toidu valmistamisel, et väike inimene näeks, millest söök koosneb ja kuidas see valmib.

Kahvliahvi kokakoolis mõeldakse koos lastega välja mõnusaid menüüsid, katsetatakse isetegemist ja vahetatakse retsepte – nii sai alguse Kahvliahvi kokaraamatute sari. 2018. aastast ilmub "Kahvliahvide" retseptirubriik ka ajakirjas Ema.

Kokaraamatud
 Merle Liivak ja Hele-Mai Alamaa. Kahvliahvi kokaraamat. Tallinn, Pilgrim, 2015, 255 lk
 Merle Liivak. Kukesupp. Joonistanud ja kujundanud Moonika Maidre. Tallinn, Pilgrim, 2017, 31 lk
 Merle Liivak. Lase mind kööki! : kahvliahvi kokaraamat lastele. Fotograaf ja kaasautor Hele-Mai Alamaa. Tallinn, Pilgrim, 2016, 207 lk
 Hele-Mai Alamaa. Metsaköök. Kaasautor Merle Liivak. Tallinn. Pilgrim, 2017, 271 lk

Toiduteaduse saatesari "Magus molekul"
Septembris 2019 hakkas telekanal ETV2 tsüklite kaupa näitama laste teadussarja "Magus molekul", kus teadusköögis toimetavad ajakirjanikust pereema Merle Liivak ja teadlane Aigar Vaigu koos lastega. Igas saates õpitakse tegema üht maitsvat rooga, mille valmistamisega võiksid hakkama saada juba 5–10-aastased lapsed. Selle kõrvalt tehakse toiduainetega põnevaid teaduskatseid. 

Saatesari tunnistati 2020. aasta Eesti parimaks teaduse populariseerijaks kategoorias "Teaduse ja tehnoloogia populariseerimine audio-visuaalse ja elektroonilise meedia abil".

2023. aasta sügishooajal lähevad ETV2 eetrisse juba saatesarja viienda hooaja saated. Seal on Merle Liivak oma saatejuhirolli andnud üle Paula Särekannole. ERR on lubanud, et kõik "Magusa molekuli" saated on tähtajatult järelvaadatavad.

Raadiosaated
2018.–2019. aastal juhtis Merle Liivak koos psühhoterapeut Katrin Saali Sauliga Vikerraadios "Peresaadet".

Näitleja filmides
 2004 "Sigade revolutsioon" (mängufilm, režissöörid Jaak Kilmi ja René Reinumägi) – Mariann
 2007 "Jan Uuspõld läheb Tartusse" (mängufilm, režissöörid Andres Maimik ja Rain Tolk) – VIP-külaline

Isiklikku 
Merle Liivak abiellus 1. oktoobril 2021 oma kauaaegse elukaaslase disainer Hannes Praksiga. Neil on pojad Johann ja Kõu ning tütar Lumi. Pere lapsed on koduõppel.

2013. aastal kolis pere Tallinnast Viljandi lähistele maale. 2015. aastast elab pere taas Tallinnas ning on pidanud oma Kalamaja-kodus kanu.

Viited 

Eesti ajakirjanikud
Sündinud 1978